CELEX: 
Language: el
Date: 2018-04-18 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΟΔΗΓΙΑ (EE) …/… ΤΗΣ ΕΠΙΤΡΟΠΗΣ για την τροποποίηση των παραρτημάτων ΙΙ, ΙΙΙ και V της οδηγίας (ΕΕ) 2016/1629 του Ευρωπαϊκού Κοινοβουλίου και του Συμβουλίου σχετικά με τη θέσπιση τεχνικών προδιαγραφών για τα πλοία εσωτερικής ναυσιπλοΐας

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               1.1 Ευρωπαϊκή επιτροπή για την εκπόνηση προτύπων στην εσωτερική ναυσιπλοΐα (CESNI)
            
            
               Η Κεντρική Επιτροπή για τη Ναυσιπλοΐα στον Ρήνο (CCNR) είναι διεθνής οργανισμός με κανονιστικές αρμοδιότητες σε θέματα εσωτερικής ναυσιπλοΐας στον Ρήνο. Μέρη της CCNR είναι τέσσερα κράτη μέλη (Βέλγιο, Γαλλία, Γερμανία και Κάτω Χώρες) και η Ελβετία.
            
            
               Το 2015 η CCNR ενέκρινε τη σύσταση και λειτουργία της ευρωπαϊκής επιτροπής για την εκπόνηση προτύπων στην εσωτερική ναυσιπλοΐα (CESNI). Στα καθήκοντά της περιλαμβάνονται η έκδοση τεχνικών προτύπων στην εσωτερική ναυσιπλοΐα σε διάφορους τομείς, ιδίως όσον αφορά τα πλοία, την τεχνολογία πληροφοριών και το πλήρωμα, την ομοιόμορφη ερμηνεία των εν λόγω προτύπων και των αντίστοιχων διαδικασιών, καθώς και τις διαβουλεύσεις για την ασφάλεια της ναυσιπλοΐας, την προστασία του περιβάλλοντος ή άλλους τομείς της ναυσιπλοΐας. 
            
            
               Η CESNI απαρτίζεται από εμπειρογνώμονες που εκπροσωπούν τα κράτη μέλη της CCNR και της ΕΕ που έχουν δικαίωμα ψήφου, ήτοι μία ψήφο ανά κράτος. 
            
            
               Η ΕΕ δεν είναι μέρος της CCNR ούτε της CESNI. Ωστόσο, μπορεί να συμμετέχει στις εργασίες της CESNI, μαζί με διεθνείς οργανισμούς των οποίων η αποστολή καλύπτει τομείς αρμοδιότητας της CESNI, χωρίς δικαίωμα ψήφου. 
            
            
               Η CESNI εγκρίνει πρότυπα κατόπιν ομοφωνίας των παρόντων κρατών μελών της CCNR και της ΕΕ. Ελλείψει συναίνεσης όσον αφορά την απόφαση να συμπεριληφθεί στην ημερήσια διάταξη η έγκριση προτύπων, η CESNI αποφασίζει με πλειοψηφία δύο τρίτων των ψήφων των μελών που είναι παρόντα στη συνεδρίαση. Σε δεύτερο στάδιο, η CESNI εγκρίνει τα πρότυπα με ομοφωνία των παρόντων κρατών μελών της CCNR και της ΕΕ. Μετά τη λήψη της απόφασης, τα πρότυπα αποκτούν μοναδικό αριθμό αναφοράς και δημοσιεύονται.
            
            
               Η CCNR έχει αποκτήσει σημαντική πείρα στη θέσπιση τεχνικών προδιαγραφών για τα πλοία εσωτερικής ναυσιπλοΐας. Η CESNI, η οποία συστάθηκε στο πλαίσιο της CCNR και μέλη της είναι όλα τα κράτη μέλη της ΕΕ, διαθέτει συνεπώς την αναγκαία τεχνογνωσία και γεωγραφική αντιπροσωπευτικότητα ώστε να εκπονεί κοινά πρότυπα για ολόκληρο το δίκτυο των εσωτερικών πλωτών οδών στην Ευρωπαϊκή Ένωση.
            
            
            
               1.2 Το ευρωπαϊκό πρότυπο καθορισμού τεχνικών προδιαγραφών για τα πλοία εσωτερικής ναυσιπλοΐας (ES-TRIN)
            
            
               Ένα από τα πρότυπα που θεσπίστηκαν από την CESNI είναι το ευρωπαϊκό πρότυπο καθορισμού τεχνικών προδιαγραφών για τα πλοία εσωτερικής ναυσιπλοΐας (το πρότυπο ES-TRIN). Το εν λόγω πρότυπο καθορίζει τις ενιαίες τεχνικές προδιαγραφές που είναι αναγκαίες για να διασφαλίζεται η ασφάλεια των πλοίων εσωτερικής ναυσιπλοΐας. Περιλαμβάνει διατάξεις σχετικά με τη ναυπήγηση, τις εγκαταστάσεις και τον εξοπλισμό των πλοίων εσωτερικής ναυσιπλοΐας, ειδικές διατάξεις για συγκεκριμένες κατηγορίες πλοίων, όπως τα επιβατικά πλοία, οι ωθούμενες συνοδείες και τα πλοία μεταφοράς εμπορευματοκιβωτίων, διατάξεις σχετικά με τα στοιχεία ταυτοποίησης πλοίου, υπόδειγμα πιστοποιητικών και νηολόγιο, μεταβατικές διατάξεις, καθώς και οδηγίες για την εφαρμογή του τεχνικού προτύπου. 
            
            
               Η πρώτη έκδοση του προτύπου ES-TRIN (ES-TRIN 2015) εγκρίθηκε από τη CESNI στη συνεδρίασή της τής 26ης Νοεμβρίου 2015. 
            
            
               Το πρότυπο ES-TRIN επικαιροποιείται τακτικά λαμβάνοντας υπόψη το έργο των ομάδων εργασίας της CESNI.
            
            
               Η τακτική επικαιροποίηση του προτύπου ES TRIN είναι αναγκαία προκειμένου:
            
            
               να διατηρείται το υψηλό επίπεδο ασφάλειας στην εσωτερική ναυσιπλοΐα
            
            
               να παρακολουθείται η τεχνική εξέλιξη (π.χ. τιμονιέρα, εξοπλισμός ναυσιπλοΐας)
            
            
               να διασφαλίζεται η συμβατότητα με το νομικό πλαίσιο της ΕΕ (π.χ. κανονισμός για τα μη οδικά κινητά μηχανήματα).
            
            
               Η CESNI ενέκρινε την επικαιροποιημένη έκδοση του προτύπου ES-TRIN (ES-TRIN 2017/1) στη συνεδρίασή της τής 6ης Ιουλίου 2017. Η εν λόγω έκδοση ενσωματώνει διάφορες τροποποιήσεις, ιδίως όσον αφορά τους ακόλουθους τομείς:
            
         
         
            
               ανυψούμενη τιμονιέρα
            
            
               επικαιροποίηση της παραπομπής σε διάφορα διεθνή πρότυπα
            
            
               εκπομπές ρυπογόνων αερίων και αιωρούμενων σωματιδίων από κινητήρες
            
            
               προδιαγραφές για τα παραδοσιακά σκάφη
            
            
               ηλεκτρικός εξοπλισμός και εγκαταστάσεις
            
            
               συστήματα πυρόσβεσης·
            
            
               πινακίδα του κατασκευαστή για γερανούς
            
            
               επικαιροποίηση των διατάξεων σχετικά με τον εξοπλισμό ναυσιπλοΐας και πληροφοριών
            
            
               διορθώσεις των μεταβατικών διατάξεων σχετικά με την έγκριση τύπου εξοπλισμού.
            
            
            
               1.3 Συνοχή των νομικών καθεστώτων για τις τεχνικές προδιαγραφές
            
            
               Η οδηγία (ΕΕ) 2016/1629 του Ευρωπαϊκού Κοινοβουλίου και του Συμβουλίου, της 14ης Σεπτεμβρίου 2016, σχετικά με τη θέσπιση τεχνικών προδιαγραφών για τα πλοία εσωτερικής ναυσιπλοΐας, την τροποποίηση της οδηγίας 2009/100/ΕΚ και την κατάργηση της οδηγίας 2006/87/ΕΚ περιλαμβάνει άμεση αναφορά στο πρότυπο ES-TRIN.
            
            
               Για να διασφαλιστεί η συνοχή δύο υφιστάμενων νομικών καθεστώτων όσον αφορά τις τεχνικές προδιαγραφές για τα πλοία εσωτερικής ναυσιπλοΐας (Ρήνος και ΕΕ) είναι αναγκαίο να προβλεφθούν τα ίδια πρότυπα. Τόσο το δίκαιο της ΕΕ όσο και οι κανονισμοί της CCNR θα παραπέμπουν στα πρότυπα που θέσπισε η CESNI – στο πρότυπο ES-TRIN 2017/01 από τις 7 Οκτωβρίου 2018 (προθεσμία μεταφοράς στο εθνικό δίκαιο της οδηγίας (ΕΕ) 2016/1629 και ημερομηνία εφαρμογής του προτύπου ES-TRIN 2017/01).
            
            
               Το δίκαιο της ΕΕ και το κανονιστικό καθεστώς της CCNR για τα πλοία εσωτερικής ναυσιπλοΐας θα είναι πλήρως ευθυγραμμισμένα από τις 7 Οκτωβρίου 2018.
            
            
               Εκτός από την τροποποίηση του παραρτήματος II (παραπομπή στο πρότυπο ES-TRIN 2017/1), οι τροποποιήσεις των παραρτημάτων III και V είναι αναγκαίες για να διατηρηθεί η συνοχή μεταξύ της οδηγίας 2016/1629 και του προτύπου ES-TRIN 2017/01.
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Σύμφωνα με το άρθρο 32 της οδηγίας (ΕΕ) 2016/1629, πριν από την έκδοση κατ’ εξουσιοδότηση πράξης, η Επιτροπή διαβουλεύεται με εμπειρογνώμονες οι οποίοι ορίζονται από κάθε κράτος μέλος σύμφωνα με τις αρχές που προβλέπονται στη διοργανική συμφωνία της 13ης Απριλίου 2016 για τη βελτίωση του νομοθετικού έργου. Προβλέπεται να υποβάλει το σχέδιο της κατ’ εξουσιοδότηση πράξης στη συνεδρίαση της ομάδας εμπειρογνωμόνων της Επιτροπής για τις τεχνικές προδιαγραφές για τα πλοία εσωτερικής ναυσιπλοΐας. Η συνεδρίαση πραγματοποιήθηκε στις 13 Οκτωβρίου 2017.
            
            
               Επιπλέον, προκειμένου να ενημερωθούν διεξοδικά οι εμπειρογνώμονες και να διασφαλιστεί η συνοχή μεταξύ των δραστηριοτήτων της CESNI και του νομικού πλαισίου της ΕΕ, η Ευρωπαϊκή Επιτροπή υπέβαλε το σχέδιο κατ’ εξουσιοδότηση πράξης στη συνεδρίαση της ομάδας εργασίας CESNI/PT που προγραμματίστηκε στις 27 και 28 Σεπτεμβρίου 2017.
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               3.1 Επικαιροποίηση της παραπομπής στο πρότυπο ES-TRIN
            
         
         
            
               Στο παράρτημα ΙΙ της οδηγίας (ΕΕ) 2016/1629 υπάρχει απευθείας παραπομπή στο πρότυπο ES-TRIN 2015/1 για τις τεχνικές προδιαγραφές που ισχύουν για τα σκάφη. Σύμφωνα με το άρθρο 31 παράγραφος 1 της εν λόγω οδηγίας, ανατίθεται στην Επιτροπή η εξουσία να επικαιροποιήσει την εν λόγω παραπομπή στην πλέον πρόσφατη έκδοση του προτύπου ES-TRIN και να ορίσει την ημερομηνία έναρξης εφαρμογής του. Θεωρώντας τη δημοσίευση του προτύπου ES-TRIN 2017/1 ως την πλέον πρόσφατη έκδοση του προτύπου ES-TRIN, στο σχέδιο της κατ’ εξουσιοδότηση πράξης πραγματοποιούνται οι σχετικές επικαιροποιήσεις. Ημερομηνία εφαρμογής είναι η 7η Οκτωβρίου 2018.
            
            
            
               3.2 Διαδικαστικές διατάξεις για τα παραδοσιακά σκάφη
            
            
               Το πρότυπο ES-TRIN 2017/1 περιλαμβάνει ειδικές διατάξεις για τα παραδοσιακά σκάφη. Για να διατηρηθεί η συνοχή μεταξύ των προδιαγραφών της οδηγίας (ΕΕ) 2016/1629 και του προτύπου ES-TRIN, καθώς και να εξορθολογιστούν οι διαδικαστικές διατάξεις, είναι αναγκαίο να τροποποιηθεί το παράρτημα V της οδηγίας σχετικά με τις λεπτομερείς διαδικαστικές διατάξεις. Το άρθρο 2.01 (2) του παραρτήματος V ρυθμίζει τη σύνθεση του οργανισμού επιθεώρησης. Σύμφωνα με το πρότυπο ES-TRIN 2017/1, σε περίπτωση απόκτησης πιστοποιητικού για παραδοσιακά σκάφη, είναι αναγκαία η διενέργεια επιθεώρησης από εμπειρογνώμονα που διαθέτει ειδικές γνώσεις σχετικά με τις προδιαγραφές για παραδοσιακά σκάφη. Ο εμπειρογνώμονας παραδοσιακών σκαφών ορίζεται δυνάμει του προτύπου ES-TRIN 2017/1 ως εξής: «Πρόσωπο που έχει διοριστεί από την αρμόδια αρχή ή από εξουσιοδοτημένο φορέα ενός κράτους μέλους, το οποίο διαθέτει ειδικές γνώσεις στον τομέα των παραδοσιακών σκαφών λόγω της κατάρτισής του και της πείρας που έχει αποκτήσει επί του θέματος, και το οποίο είναι εξοικειωμένο με τις σχετικές τεχνικές προδιαγραφές και κανόνες, ακόμη και από τον καιρό των παραδοσιακών σκαφών.». Ο εν λόγω εμπειρογνώμονας πρέπει να είναι μέλος του οργανισμού επιθεώρησης. 
            
            
               Σύμφωνα με το άρθρο 31 παράγραφος 4 της οδηγίας, η Επιτροπή εξουσιοδοτείται να εκδίδει κατ’ εξουσιοδότηση πράξεις όσον αφορά την προσαρμογή του παραρτήματος V για την επικαιροποίηση και τον εξορθολογισμό των διοικητικών διατάξεων. Το σχέδιο της κατ’ εξουσιοδότηση πράξης διασφαλίζει την προσαρμογή του άρθρου 2.01 (2) του παραρτήματος V της οδηγίας (ΕΕ) 2016/1629 προκειμένου να πληροί τις διατάξεις του προτύπου ES-TRIN 2017/1.
            
            
            
               3.3 Διευκρίνιση του καταλόγου ενδεχόμενων πρόσθετων τεχνικών προδιαγραφών που ισχύουν για σκάφη που πλέουν στις εσωτερικές πλωτές οδούς των ζωνών 1, 2 και μη συνδεδεμένης 3
            
            
               Το παράρτημα ΙΙΙ της οδηγίας (ΕΕ) 2016/1629 προβλέπει περιοριστικό κατάλογο των τομέων στους οποίους μπορούν να θεσπιστούν εθνικές προδιαγραφές από κράτος μέλος σύμφωνα με το άρθρο 23 παράγραφοι 1 και 2 της εν λόγω οδηγίας. 
            
            
               Σύμφωνα με το άρθρο 31 παράγραφος 3 της οδηγίας (ΕΕ) 2016/1629, η Επιτροπή εξουσιοδοτείται να εκδίδει κατ’ εξουσιοδότηση πράξεις σχετικά με την προσαρμογή του παραρτήματος III στην επιστημονική και τεχνική πρόοδο. 
            
            
               Η παράγραφος 2 του παραρτήματος ΙΙΙ της οδηγίας (ΕΕ) 2016/1629 θα πρέπει να επικαιροποιηθεί ώστε να βελτιωθεί η συνοχή με τις διατάξεις του προτύπου ES-TRIN. Η εν λόγω παράγραφος 2 καλύπτει τις διατάξεις σχετικά με την «Αντοχή» καθώς και την «Ευστάθεια», κατ’ αναλογία προς το άρθρο 3.02 του προτύπου ES-TRIN. Ο τωρινός τίτλος της παραγράφου 2 δεν αντιστοιχεί ακριβώς στο περιεχόμενο των περιπτώσεων. Το σχέδιο της κατ’ εξουσιοδότηση πράξης διασφαλίζει τις σχετικές προσαρμογές.
            
            
               Τον Ιούλιο του 2017, η ομάδα αναγνωρισμένων νηογνωμόνων εσωτερικής ναυσιπλοΐας (GERC) επέστησε την προσοχή στην ευκαιρία να βελτιωθεί ο κατάλογος του παραρτήματος III της οδηγίας (ΕΕ) 2016/1629. 
            
            
            
               Στο παράρτημα ΙΙΙ παρατίθεται κατάλογος τομέων για ενδεχόμενες πρόσθετες τεχνικές προδιαγραφές που ισχύουν για σκάφη εσωτερικών πλωτών οδών των ζωνών 1, 2 και μη συνδεδεμένης 3.
            
            
            
               Ο κατάλογος είναι περιοριστικός και δεν περιλαμβάνει τομείς μηχανολογικού εξοπλισμού. 
            
            
               Για τη ναυσιπλοΐα στις ζώνες 1 και 2, είναι προφανές ότι πρέπει να ζητηθεί η ενίσχυση της δομής του κύτους ώστε να ανθίσταται σε ορισμένο ύψος κύματος (παράγραφος 2 του παραρτήματος III της οδηγίας (ΕΕ) 2016/1629). Δεν προβλέπονται αντίστοιχοι τομείς στους οποίους μπορούν να θεσπιστούν ενδεχόμενες τεχνικές προδιαγραφές που ισχύουν για τον μηχανολογικό εξοπλισμό που λειτουργεί σε τέτοιες ζώνες ναυσιπλοΐας, ιδίως προκειμένου να διασφαλίζεται η αξιόπιστη πρόωση του σκάφους. 
            
            
               Το άρθρο 8.01(1) του προτύπου ES-TRIN δεν προβλέπει ειδικές προδιαγραφές για τον μηχανολογικό εξοπλισμό και απαιτεί απλώς οι κινητήρες και οι βοηθητικές εγκαταστάσεις να σχεδιάζονται, να κατασκευάζονται και να εγκαθίστανται σύμφωνα με τη βέλτιστη πρακτική. 
            
            
               Η προσθήκη της παραγράφου «8. Μηχανές» στο παράρτημα ΙΙΙ της οδηγίας (ΕΕ) 2016/1629 θα επιτρέψει τη θέσπιση συμπληρωματικών εθνικών προδιαγραφών από κράτος μέλος για λόγους ασφάλειας. 
            
            
               Η κατ’ εξουσιοδότηση πράξη διασφαλίζει τις σχετικές προσαρμογές.
            
            
               Οι επιπτώσεις των προτεινόμενων τροποποιήσεων του παραρτήματος III της οδηγίας (ΕΕ) 2016/1629 είναι πολύ περιορισμένες, διότι οι εν λόγω τροποποιήσεις δεν θα απαιτήσουν τροποποιήσεις των υφιστάμενων εθνικών κανονισμών, αλλά αντιθέτως θα βελτιώσουν την ασφάλεια δικαίου και τις δυνατότητες να διασφαλιστεί η ασφάλεια στις ζώνες 1 και 2.
            
         
         
            
               ΚΑΤ’ ΕΞΟΥΣΙΟΔΟΤΗΣΗ ΟΔΗΓΙΑ (EE) …/… ΤΗΣ ΕΠΙΤΡΟΠΗΣ
            
            
               της 18.4.2018
            
            
               για την τροποποίηση των παραρτημάτων ΙΙ, ΙΙΙ και V της οδηγίας (ΕΕ) 2016/1629 του Ευρωπαϊκού Κοινοβουλίου και του Συμβουλίου σχετικά με τη θέσπιση τεχνικών προδιαγραφών για τα πλοία εσωτερικής ναυσιπλοΐας
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη την οδηγία (ΕΕ) 2016/1629 του Ευρωπαϊκού Κοινοβουλίου και του Συμβουλίου, της 14ης Σεπτεμβρίου 2016, σχετικά με τη θέσπιση τεχνικών προδιαγραφών για τα πλοία εσωτερικής ναυσιπλοΐας, την τροποποίηση της οδηγίας 2009/100/ΕΚ και την κατάργηση της οδηγίας 2006/87/ΕΚ
                  1
               , και ιδίως το άρθρο 31 παράγραφοι 1, 3 και 4,
            
            
               Εκτιμώντας τα ακόλουθα:
            
            
               (1)Η οδηγία 2006/87/ΕΚ του Ευρωπαϊκού Κοινοβουλίου και του Συμβουλίου
                  2
                καταργείται από την 7η Οκτωβρίου 2018 από την οδηγία (ΕΕ) 2016/1629. Το παράρτημα II της οδηγίας (ΕΕ) 2016/1629 προβλέπει ότι οι τεχνικές προδιαγραφές που ισχύουν για σκάφη είναι αυτές που προβλέπονται στο πρότυπο ES-TRIN 2015/1.
            
            
               (2)Η δράση της Ένωσης στον τομέα της εσωτερικής ναυσιπλοΐας θα πρέπει να αποσκοπεί στην εξασφάλιση ομοιομορφίας στην εκπόνηση των τεχνικών προδιαγραφών για πλοία εσωτερικής ναυσιπλοΐας που θα εφαρμόζονται στην Ένωση.
            
            
               (3)Η ευρωπαϊκή επιτροπή για την εκπόνηση προτύπων στην εσωτερική ναυσιπλοΐα («CESNI») συστάθηκε στις 3 Ιουνίου 2015 στο πλαίσιο της Κεντρικής Επιτροπής για τη Ναυσιπλοΐα στον Ρήνο («CCNR»), με σκοπό να εκπονήσει τεχνικά πρότυπα για τις εσωτερικές πλωτές οδούς σε διάφορους τομείς, ιδίως όσον αφορά τα πλοία, την τεχνολογία των πληροφοριών και το πλήρωμα.
            
            
               (4)Στη συνεδρίασή της τής 6ης Ιουλίου 2017, η CESNI ενέκρινε νέο ευρωπαϊκό πρότυπο τεχνικών προδιαγραφών για πλοία εσωτερικής ναυσιπλοΐας, το πρότυπο ES-TRIN 2017/1
                  3
               . 
            
            
               (5)Το πρότυπο ES-TRIN καθορίζει τις ενιαίες τεχνικές προδιαγραφές που είναι αναγκαίες για να διασφαλίζεται η ασφάλεια των πλοίων εσωτερικής ναυσιπλοΐας. Περιλαμβάνει διατάξεις σχετικά με τη ναυπήγηση, τις εγκαταστάσεις και τον εξοπλισμό των πλοίων εσωτερικής ναυσιπλοΐας, ειδικές διατάξεις για συγκεκριμένες κατηγορίες πλοίων, όπως τα επιβατικά πλοία, οι ωθούμενες συνοδείες και τα πλοία μεταφοράς εμπορευματοκιβωτίων, διατάξεις σχετικά με τον εξοπλισμό συστήματος αυτόματης αναγνώρισης, διατάξεις σχετικά με τα στοιχεία ταυτοποίησης πλοίου, υπόδειγμα πιστοποιητικών και μητρώου, μεταβατικές διατάξεις, καθώς και οδηγίες για την εφαρμογή του τεχνικού προτύπου.
            
            
               (6)Η CCNR θα τροποποιήσει το νομοθετικό της πλαίσιο, τους κανονισμούς για την επιθεώρηση πλοίων στον Ρήνο, προκειμένου αυτό να παραπέμπει στο νέο πρότυπο και θα καταστήσει το εν λόγω νέο πρότυπο υποχρεωτικό στο πλαίσιο της εφαρμογής της αναθεωρημένης σύμβασης για τη ναυσιπλοΐα στον Ρήνο.
            
            
               (7)Συνεπώς, η οδηγία (ΕΕ) αριθ. 2016/1629 του Ευρωπαϊκού Κοινοβουλίου και του Συμβουλίου θα πρέπει να τροποποιηθεί αναλόγως.
            
            
               (8)Για λόγους συνοχής, οι τροποποιημένες διατάξεις θα πρέπει να μεταφερθούν στο εθνικό δίκαιο και να εφαρμοστούν από την ίδια ημερομηνία, όπως είχε αρχικά προβλεφθεί για τη μεταφορά στο εθνικό δίκαιο και την εφαρμογή της οδηγίας (ΕΕ) 2016/1629,
            
            
               ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
            
            
               Άρθρο 1
            
            
               Η οδηγία (ΕΕ) 2016/1629 τροποποιείται ως εξής:
            
            
               (1)το παράρτημα ΙΙ αντικαθίσταται από το κείμενο του παραρτήματος Ι της παρούσας οδηγίας·
            
            
               (2)το παράρτημα III τροποποιείται σύμφωνα με το παράρτημα II της παρούσας οδηγίας·
            
         
         
            
               (3)το παράρτημα V τροποποιείται σύμφωνα με το παράρτημα III της παρούσας οδηγίας.
            
            
               Άρθρο 2
            
            
               1.Τα κράτη μέλη θέτουν σε ισχύ τις νομοθετικές, κανονιστικές και διοικητικές διατάξεις που είναι αναγκαίες για τη συμμόρφωση με την παρούσα οδηγία το αργότερο έως τις 7 Οκτωβρίου 2018, οι οποίες εφαρμόζονται από αυτή την ημερομηνία. Ανακοινώνουν αμέσως στην Επιτροπή το κείμενο των εν λόγω διατάξεων.
            
            
               Οι διατάξεις αυτές, όταν θεσπίζονται από τα κράτη μέλη, περιλαμβάνουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος παραπομπής αποφασίζεται από τα κράτη μέλη.
            
            
               2.Τα κράτη μέλη ανακοινώνουν στην Επιτροπή το κείμενο των ουσιωδών διατάξεων του εθνικού δικαίου τις οποίες θεσπίζουν στον τομέα που διέπεται από την παρούσα οδηγία.
            
            
               Άρθρο 3
            
            
               Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
            
            
               Άρθρο 4
            
            
               Η παρούσα οδηγία απευθύνεται στα κράτη μέλη.
            
            
               Βρυξέλλες, 18.4.2018
            
            
               
                     Για την Επιτροπή
               
               
                     Πρόεδρος
                     Jean-Claude JUNCKER
               
            
         
         
            
                  
                     (1)
                  
                        ΕΕ L 252 της 16.9.2016, σ. 118. 
               
               
                  
                     (2)
                  
                        Οδηγία 2006/87/ΕΚ του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2006, σχετικά με τη θέσπιση τεχνικών προδιαγραφών για τα πλοία εσωτερικής ναυσιπλοΐας και την κατάργηση της οδηγίας 82/714/ΕΟΚ του Συμβουλίου (ΕΕ L 389 της 30.12.2006, σ. 1).
               
               
                  
                     (3)
                  
                        Ψήφισμα CESNI 2017-II-1
               
            
      
    ---documentbreak--- 
      
         
         
            
               ΠΑΡΑΡΤΗΜΑ I
            
            
               
            
               «ΠΑΡΑΡΤΗΜΑ II
            
            
               ΕΛΑΧΙΣΤΕΣ ΤΕΧΝΙΚΕΣ ΠΡΟΔΙΑΓΡΑΦΕΣ ΠΟΥ ΙΣΧΥΟΥΝ ΓΙΑ ΣΚΑΦΗ ΠΟΥ ΠΛΕΟΥΝ ΣΤΙΣ ΕΣΩΤΕΡΙΚΕΣ ΠΛΩΤΕΣ ΟΔΟΥΣ ΤΩΝ ΖΩΝΩΝ 1, 2, 3 ΚΑΙ 4
            
            
               Οι τεχνικές προδιαγραφές που ισχύουν για τα σκάφη είναι οι παρατιθέμενες στο πρότυπο ES-TRIN 2017/1.».
            
            
               ΠΑΡΑΡΤΗΜΑ II
            
            
            
               Το παράρτημα III της οδηγίας (ΕΕ) 2016/1629 τροποποιείται ως εξής:
            
            
               1) το σημείο 2 αντικαθίσταται από το ακόλουθο κείμενο:
            
            
               «2. Αντοχή και ευστάθεια
            
            
               — Ενίσχυση της δομής και ευστάθεια
            
            
               — Πιστοποιητικό/βεβαίωση αναγνωρισμένου νηογνώμονα»·
            
            
            
               2) προστίθεται το ακόλουθο σημείο 8:
            
            
               «8. Μηχανολογικός εξοπλισμός 
            
            
               –Συστήματα διεύθυνσης
            
            
               –Ελικοφόροι άξονες και εξαρτήματα 
            
            
               –Κινητήρες πρόωσης, ζεύξη και εξαρτήματα 
            
            
               –Ύπαρξη έλικα πηδαλιουχίας 
            
         
         
            
               –Συστήματα υδροσυλλεκτών και εγκαταστάσεις πυρόσβεσης  
            
            
               –Εφεδρικές πηγές ηλεκτρισμού και ηλεκτρικές εγκαταστάσεις
            
            
               –Πιστοποιητικό/βεβαίωση αναγνωρισμένου νηογνώμονα».
            
            
               ΠΑΡΑΡΤΗΜΑ III
            
            
            
               Στο παράρτημα V της οδηγίας (ΕΕ) 2016/1629, το άρθρο 2.01 παράγραφος 2 τροποποιείται ως εξής:
            
            
               1) το στοιχείο γ) αντικαθίσταται από το ακόλουθο κείμενο:
            
            
               «γ) ένας ναυτικός εμπειρογνώμονας, ο οποίος διαθέτει άδεια πλοιάρχου εσωτερικής ναυσιπλοΐας, η οποία επιτρέπει στον κάτοχό της να κυβερνήσει το σκάφος που πρόκειται να ελεγχθεί·»· 
            
            
               2) προστίθεται το ακόλουθο στοιχείο δ): 
            
            
               «δ) ένας εμπειρογνώμονας παραδοσιακών σκαφών για τον έλεγχο παραδοσιακών σκαφών.».